หุ้นปาล์มเฮ! “พาณิชย์” ลงพื้นที่สุราษฎร์ฯแก้ปัญหาราคาตก หนุนใช้น้ำมัน B20-B100 เพิ่ม
หุ้นปาล์มเฮ! “พาณิชย์” ลงพื้นที่สุราษฎร์ฯ เร่งแก้ปัญหาราคาตก-หนุนใช้น้ำมัน B20-B100 เพิ่ม
20 มี.ค. 2562

น.ส.ชุติมา บุณยประภัศร รมช.พาณิชย์ รักษาราชการแทน รมว.พาณิชย์ เปิดเผยภายหลังจากลงพื้นที่ จ.สุราษฎร์ธานี เพื่อตรวจติดตามสถานการณ์ผลผลิตปาล์มน้ำมันและน้ำมันปาล์มดิบ รวมถึงความคืบหน้าการรับซื้อผลปาล์มน้ำมันเพื่อสกัดน้ำมันปาล์มดิบของโรงงานสกัดน้ำมันปาล์มที่ทำสัญญาซื้อขายและส่งมอบน้ำมันปาล์มดิบให้แก่การไฟฟ้าฝ่ายผลิตแห่งประเทศไทย (กฟผ.) ตามมาตรการปรับสมดุลน้ำมันปาล์มในประเทศ
โดย รมช.พาณิชย์ กล่าวว่า การลงพื้นที่ครั้งนี้ได้จัดคณะแบ่งออกเป็น 3 สาย โดยทุกสายจะตรวจเยี่ยมโรงงานสกัดฯ ขนาดเล็ก กลาง และใหญ่ ลานเท สถานีบริการน้ำมันที่ขายน้ำมันดีเซลหมุนเร็ว บี 20 บริษัทผู้ค้าน้ำมัน คลังให้บริการเช่าเก็บน้ำมัน และพบปะเกษตรกรผู้ปลูกปาล์มน้ำมัน ผลการตรวจเยี่ยมพบว่า ผลผลิตผลปาล์มน้ำมันที่ออกสู่ตลาดมีปริมาณมากตามที่กระทรวงเกษตรและสหกรณ์ได้คาดการณ์ไว้ ผู้ประกอบการค้าตลอดห่วงโซ่ประเมินสถานการณ์ว่า แนวโน้มผลผลิตปาล์มน้ำมันและน้ำมันปาล์มจะมีปริมาณมากกว่าปี 2561 แต่ปัญหาอุปสรรค คือการขยายตัวของตลาดรองรับมีอัตราต่ำกว่าการขยายตัวของผลผลิต โดยความต้องการใช้ในประเทศเพื่อการบริโภค ทั้งในครัวเรือนและภาคอุตสาหกรรมมีแนวโน้มทรงตัว การส่งออกน้ำมันปาล์มดิบและผลิตภัณฑ์มีข้อจำกัดด้านข้อเสียเปรียบทางการแข่งขันทางการค้ากับประเทศรายใหญ่ คือ อินโดนีเซีย และมาเลเซีย
สำหรับความคืบหน้าของมาตรการใช้น้ำมันปาล์มดิบเพื่อผลิตกระแสไฟฟ้า ตามมาตรการปรับสมดุลน้ำมันปาล์มในประเทศ พบว่าโรงสกัดฯ ที่เป็นคู่สัญญาของ กฟผ.แต่ละราย ได้ปฏิบัติตามเงื่อนไขที่กำหนดไว้ คือ รับซื้อผลปาล์มน้ำมันจากเกษตรกรผู้ปลูกปาล์มน้ำมันที่ขึ้นทะเบียนไว้กับกรมส่งเสริมการเกษตรในปริมาณและราคาที่สอดคล้องกับปริมาณน้ำมันปาล์มดิบที่แต่ละรายทำสัญญาซื้อขายไว้
ทั้งนี้ เพื่อเร่งแก้ไขปัญหาสต็อกน้ำมันปาล์มดิบส่วนเกินที่เป็นปัจจัยสาเหตุสำคัญของปัญหาราคา กระทรวงพาณิชย์ ได้เสนอแนวทางแก้ไขปัญหาเพิ่มเติม โดยให้เร่งผลักดันการใช้ด้านพลังงานทดแทนภายในประเทศ แทนการพึ่งพาตลาดนอกประเทศที่มีข้อจำกัดและอุปสรรคมากกว่า แนวทางที่กระทรวงพาณิชย์เสนอเพิ่มปริมาณการใช้น้ำมันดีเซลหมุนเร็ว บี 20 และ บี 100 ได้แก่
1. ร่วมกับกระทรวงพลังงานและกระทรวงมหาดไทย องค์การบริหารส่วนตำบล องค์การบริหารส่วนจังหวัด เทศบาล เพิ่มสถานีบริการน้ำมันขาย บี 20 ในรูปของถังลอย และปั๊มหลอดในพื้นที่ระดับตำบลทั่วประเทศ
2. รณรงค์การใช้ของกลุ่มเกษตรกร และสหกรณ์ที่จะใช้น้ำมัน บี 100 กับเครื่องจักรกลการเกษตร เพื่อกระจายน้ำมันให้กับสมาชิกในกลุ่ม
3. เพิ่มปริมาณสถานีบริการน้ำมัน บี 20 โดยมีเป้าหมาย 1,000 สถานี ภายในพฤษภาคม 2562 นี้
4. ตรวจสอบสต็อกน้ำมันปาล์มดิบทุกสัปดาห์ เพื่อป้องกันการลักลอบนำเข้า
นอกจากนี้ ผู้ประกอบการในพื้นที่เสนอให้ดูดซับน้ำมันส่วนเกิน ด้วยการเพิ่มมาตรฐานน้ำมันดีเซลจาก บี 7 เป็น บี 10 ซึ่งระหว่างนี้อยู่ระหว่างรอผลการศึกษาของกรมพัฒนาพลังงานทดแทนและอนุรักษ์พลังงาน
สำหรับการเลือกลงพื้นที่จังหวัดสุราษฎร์ธานี เนื่องจากเป็นจังหวัดแหล่งผลิตสำคัญอันดับหนึ่งของประเทศ โดยมีพื้นที่ปลูกปาล์มน้ำมัน 1.2 ล้านไร่ คิดเป็น 22.39% มีผลผลิตผลปาล์มน้ำมันปีละมากกว่า 4 ล้านตัน หรือ 24.15% ของผลผลิตทั้งประเทศ มีโรงงานสกัดน้ำมันปาล์มมากถึง 26 โรง โดยโรงสกัด 16 โรง ได้เข้าร่วมมาตรการจำหน่ายน้ำมันปาล์มดิบให้แก่ กฟผ. คิดเป็น 58% ของปริมาณน้ำมันปาล์มดิบเป้าหมาย 160,000 ตัน ซึ่งจากการลงพื้นที่พบว่า ทุกภาคส่วนที่เกี่ยวข้องกับสินค้าปาล์มน้ำมันและน้ำมันปาล์มได้บูรณาการความร่วมมือในการขับเคลื่อนมาตรการของรัฐบาลให้บรรลุเป้าหมาย เพื่อช่วยเหลือเกษตรกรผู้ปลูกปาล์มน้ำมัน
ทั้งนี้ น.ส.ชุติมา กล่าวว่า กระทรวงพาณิชย์จะร่วมกับกระทรวงพลังงาน และกระทรวงมหาดไทย เร่งขยายผลมาตรการเพิ่มปริมาณการใช้น้ำมันดีเซลหมุนเร็ว บี 20 และ บี 100 ให้เห็นผลอย่างเป็นรูปธรรมเร็วที่สุด จึงขอเชิญชวนผู้ประกอบการขนส่งหันมาใช้น้ำมัน บี 20 ซึ่งช่วยลดต้นทุนการขนส่งสินค้าได้ และที่สำคัญท่านได้มีส่วนร่วมในการช่วยเหลือเกษตรกรผู้ปลูกปาล์มน้ำมันให้มีความมั่นคงในอาชีพยิ่งขึ้น
สำหรับพี่น้องเกษตรกรผู้ปลูกปาล์มน้ำมัน และเกษตรกรที่ทำเกษตรกรรมสาขาอื่นที่ประสงค์จะใช้น้ำมัน บี 100 ในเครื่องจักรกลทางการเกษตร สามารถรวมกลุ่มกันและมอบหมายผู้แทนที่จะเป็นผู้จัดหาน้ำมัน บี 100 มากระจายเพื่อใช้ภายในกลุ่มสมาชิกโดยถูกต้องตามกฎหมาย
ทั้งนี้ “ผู้สื่อข่าว” มองว่าประเด็นดังกล่าวถือเป็น Sentiment เชิงบวกต่อกลุ่มน้ำมันปาล์ม โดยประเมินว่าผู้ประกอบการในอุตสาหกรรมปาล์ม อาทิ UVAN , UPOIC, VPO และOCEAN จะได้รับผลบวกจากประเด็นดังกล่าว เนื่องจากจะส่งผลให้ยอดขายของบริษัทปรับตัวขึ้นหลังจากราคาปาล์มสูงขึ้น